Aphex Twin

**Richard David James** (rođen 18. augusta 1971), poznatiji po pseudonimu **Aphex Twin**, jest britanski elektronički muzičar iz Cornwalla. Čuven je po svom uticajnom i idiosinkrastičnom radu tokom 1990-ih u muzičkim žanrovima kao što su ambijentalni techno i IDM za koji je dobio masovne pohvale kritičara. Također je jedan od osnivača Rephlex Recordsa s Grantom Wilson-Claridgeom.

Izvorno objavljujući acid techno muziku pod pseudonimima **AFX** i **Polygon Window**, James je prvi put zadobio sveopšte pohvale kritičara za album *Selected Ambient Works 85-92* iz 1992. godine. Postao je slavan i u glavnoj struji uz pomoć EP-a *Come to Daddy* iz 1997. i singla "Windowlicker" iz 1999. godine. Nakon objave albuma *Drukqs* 2001, James neko vrijeme nije objavljivao djela pod svojim glavnim pseudonimom, ali je objavio niz EP-ova *Analord* 2005. pod pseudonimom AFX. Aphex Twin vratio se 2014. s novim albumom *Syro* za koji je osvojio nagradu Grammy za najbolji dance/elektronički album.

## Rani život 
[mini|James je odrastao u [Cornwallu (na slici: litice u Land's Endu)]]
James je rođen u Limericku (Irska) u velškoj porodici, a odrastao je u Lanneru (Cornwall) s dvije starije sestre, tamo provodeći "vrlo sretno" djetinjstvo tokom kojeg su "uglavnom smjeli raditi što su htjeli". Uživao je u tamošnjem životu, osjećajući se odijeljeno od obližnjih gradova i ostatka svijeta. Jedan od njegovih najranijih muzičkih eksperimenata u djetinjstvu bilo je igranje žicama koje su se nalazile unutar porodičnog klavira, što je slično eksperimentima s prepariranim klavirom kompozitora Johna Cagea. S devet godina počeo je kupovati kasete i kasetofone. i izjavio je kako je kao jedanaestogodišnjak proizveo zvuk na Sinclairu ZX81 (kućnom računaru bez zvučnog hardvera): "Kad mi je bilo 11, osvojio sam 50 funti na takmičenju za taj program koji je na ZX81 stvarao zvuk. Niste mogli stvoriti zvuk na ZX81, ali sam se igrao s mašinskim jezikom i naišao na neke kodove koji su vraćali TV signal stvarajući tu vrlo čudnu buku kad biste pojačali glasnoću."

Prema riječima muzičara Benjamina Middletona, James je sljedeće godine počeo stvarati muziku. S dvanaest godina kupio je svoj prvi sintisajzer, koji je samostalno sastavio: "Počeo sam modificirati analogni sintisajzer i smeće koje sam kupio te postao ovisan o stvaranju zvukova. To me jako uzbuđivalo. U to vrijeme nisam baš slušao muziku." Kao tinejdžer radio je kao DJ u Shire Horse Innu u St Ivesu, s Tomom Middletonom u Bowgie Innu u Crantocku te na plažama u okolini Cornwalla. Studirao je na Kornvolskom fakultetu od 1988. do 1990. kako bi dobio nacionalnu diplomu u mašinstvu. Izjavio je da su, u pogledu njegovih studija, "muzika i elektronika išle ruka pod ruku". James je završio fakultet; prema riječima njegovog predavača, često je nosio slušalice tokom praktičkih vježbi, "bez sumnje razmišljajući o miksevima na kojima će kasnije raditi".

## Karijera 
### Rephlex Records i prva izdanja (1989–1991) 
James se 1989. sprijateljio s Grantom Wilson-Claridgeom dok su svake druge sedmice radili kao DJ-evi u pubu Bowgie blizu Newquayja. Wilson-Claridgea zainteresirao je njegov set i, kada je otkrio da James pušta snimke vlastite muzike, predložio mu da zajedno snimaju albume. U početku je objavljivanje snimaka Aphex Twina na vinilu bio način za stvaranje muzike koju su htjeli čuti prijatelji dvojca; budući da zbog geografske izolacije nisu mogli doći do muzike koju su htjeli čuti, odlučili su stvoriti vlastitu. EP se našao na spisku pjesama Kiss FM-a, uticajne londonske radijske stanice, koja mu je pripomogla da postane uspješan.

James i Wilson-Claridge osnovali su Rephlex Records 1991. kako bi promovirali "inovaciju u dinamici Acida – obožavanog i neshvaćenog žanra house muzike koji su neki zaboravili, dok je drugima tek nov, pogotovo u Britaniji". James je od 1991. do 1993. objavio dva *Analogue Bubblebath* EP-a (jedan bez imena, a drugi pod imenom AFX) i EP ''Bradley's Beat* pod pseudonimom Bradley Strider. Iako se preselio u London kako bi upisao elektronički kurs na Kingston Polytechnicu, priznao je Davidu Toopu da ga je prestao pohađati jer je želio nastaviti svoju karijeru u žanru techna.

### *Selected Ambient Works*, *I Care Because You Do* i rani uspjeh (1992–1995) 
Prvi studijski album Aphex Twina, *Selected Ambient Works 85–92*, objavljen je 1992. pod licencom R&S Recordsa i dobio je pohvale kritičara; John Bush sa sajta Allmusic opisao ga je "prekretnicom u ambijentalnoj muzici". Časopis *Rolling Stone* izjavio je sljedeće o albumu 2002. godine: "Aphex Twin proširio se daleko izvan ambijentalne muzike Briana Ena spajajući lijepe zvučne slike s okeanskim ritmovima i basističkim dionicama." Pitchfork je smatrao da se album "nalazi među najzanimljivijom muzikom stvorenom pomoću tastature i računara". Međutim, kritičari su istaknuli da su pjesme snimljene na kasetama i da je njihova kvaliteta zvuka bila uglavnom loša.

James je 1992. također objavio *Xylem Tube EP* i *Digeridoo* (prvi je reproducirao DJ Colin Faver na londonskoj radijskoj stanici Kiss FM) kao Aphex Twin, *Pac-Man EP* (zasnovan na arkadnoj igri) kao Power-Pill, i dva od svoja četiri *Joyrex* EP-a (*Joyrex J4 EP* i *Joyrex J5 EP*) kao Caustic Window. "Digeridoo" se našao na 55. mjestu ljestvice britanskih singlova te je za nju *Rolling Stone* rekao da je predvidio drum and bass. Napisao je "Digeridoo" kako bi raščistio publiku nakon ravea. Ova rana djela objavili su Rephlex Records, Mighty Force iz Exetera i R&S Records iz Belgije.

James je 1993. objavio *Analogue Bubblebath 3*; EP "On" i njegov remiksani EP; svoj drugi Bradley Strider EP, *Bradley's Robot*; još dva Caustic Window EP-a i svoja prva dva izdanja pod licencom Warp Records, *Surfing on Sine Waves* i "Quoth EP" kao Polygon Window. Godine 1994. Warp Records objavio je *Selected Ambient Works Volume II*, album koji sadrži manje beatova i melodičniji zvuk od prethodnog albuma. Imena pjesama opisana su simbolima strukturnih krugova od kojih je svaki bio uparen s pripadajućom slikom u knjižici albuma (osim pjesme "Blue Calx"). Kako bi dešifrirali nazive, slušaoci su trebali uporediti trajanje svake pjesme s veličinom simbola strukturnih krugova; naprimjer, ime prve pjesme (često nazivane "Cliffs") dobija se uparivanjem prvog simbola s prvom slikom (stjenovite litice). James je u časopisu *The Wire* i drugdje izjavio da su pjesme inspirirali lucidni snovi i sinestezija. Druga objavljena djela bila su četvrti *Analogue Bubblebath*; *GAK* (sačinjen od ranih demo snimaka poslanih Warp Recordsu) i *Classics*, kompilacija koja se sastoji od EP-a *Digeridoo* i *Xylem Tube EP*.

Za naslovnicu svog albuma iz 1995, *...I Care Because You Do*, James je iskoristio sliku svog lica, motiv koji će ponoviti na mnogim naknadnim albumima. Pjesme na albumu napisane su između 1990. i 1994. te su raznolike po muzičkim stilovima Aphex Twina. Ovo je Jamesov posljednji album tokom 1990-ih na kojem je istaknut analogni sintisajzer. Zamolio je Philipa Glassa, kompozitora klasične muzike, da napravi orkestralnu verziju pjesme "Icct Hedral" (pjesme na ovom albumu), koja se na kraju pojavila na EP-u *Donkey Rhubarb*. James je iste godine objavio svoj EP *Hangable Auto Bulb'' koji je popularizirao kratkotrajni drill 'n' bass stil.

### *Richard D. James Album* i *Come to Daddy* (1996–2000) 
U novembru 1995. časopis *The Wire* objavio je članak "Advice to Clever Children" ("Savjet pametnoj djeci"). U vrijeme intervjua Karlheinzu Stockhausenu poslana je kutija snimaka nekoliko muzičara (među kojima je bio i Aphex Twin) i Stockhausen je izjavio: "Pažljivo sam slušao djelo Aphex Twin Richarda Jamesa (sic): Mislim da bi mu dosta pripomoglo ako bi poslušao moje djelo "Pjesma mladeži", koje čini elektronička muzika i glas mladića koji pjeva sam sa sobom. Zato što bi onda odmah prestao sa svim tim postafričkim ponavljanjima i počeo tragati za promjenjivim tempima i ritmovima te ne bi dozvolio ponavljanje nekog ritma ako bi varirao do određene granice i ako ne bi bio usmjeren na određen način u svom slijedu varijacija."

*Richard D. James Album*, Jamesov četvrti studijski album pod imenom Aphex Twin, objavljen je 1996. pod licencom Warp Records. Naziv albuma sadrži njegovo rodno ime (Richard David James), a na samom albumu pojavljuje se zvuk softverskog sintisajzera i nekonvencionalnih *beatova*. John Bush sa sajta AllMusic napomenuo je da je ovo bio prvi Jamesov studijski album na kojem se bavio jungle muzikom, komentirajući da je album "ekstremniji od gotovo svog junglea koji je u to vrijeme bio stvaran" s *beatovima* koji su bili naslagani preko sporijih melodija koje su karakterizirale Jamesove ranije ambijentalne radove. Pitchfork je smatrao da je u vrijeme njegove objave album bio jedan od "agresivnijih spojeva različitih elektroničkih oblika" i da "skoro brutalan kontrast među njegovim elementima stvara pečat koji je svjež još od 1996." Muzički kritičari pohvalili su album te se našao na 40. mjestu Pitchforkove ljestvice "Top 100 albuma iz 1990-ih". Također se našao na 55. mjestu *NME*'-ovog spiska "Top 100 albuma svih vremena" 2003. godine.

James je sljedeće godine zadobio pažnju nakon objave svog EP-a *Come to Daddy*. Naslovna pjesma nastala je kao parodija na death metal i James je o njoj izjavio: "*Come to Daddy* nastala je dok sam hodao po kući, živcirao se i radio na tom lošem death metal *jingleu*. Tad je bila reklamirana i za nju je nastao spot, a ta je mala ideja koju sam imao, koja je bila šala, postala nešto veliko. To uopšte nije bilo u redu." Muzički spot za pjesmu režirao je Chris Cunningham, a Jamesa je razočarao njen uspjeh. Nasljedio ju je "Windowlicker", kritički i komercijalno uspješan singl; muzički spot za singl također je režirao Cunningham i nominiran je za nagradu Brit za Najbolji britanski video 2000. godine.

### *Drukqs*, *Analord* i the Tuss (2000–2009) 
mini|lijevo|Aphex Twin tokom nastupa 2007.
Aphex Twin je 2001. objavio *Drukqs*, eksperimentalni dvostruki album na kojem su prisutni računarsko-upravljani klavir (inspiriran muzikom Erika Satieja i Johna Cagea) i abrazivne, brze, detaljno programirane pjesme. Nazivi pjesama uglavnom su napisani na kornijskom – naprimjer: "Jynweythek Ylow" ("Muzika stroja"). *Rolling Stone* izjavio je da su klaviristička djela "besciljno prekrasna". Album je podijelio recenzente; budući da je Jamesovo sljedeće veće izdanje objavila njegova vlastita diskografska kuća, Rephlex, neki su vjerovali da je *Drukqs* objavljen kako bi se prekinuo ugovor s Warp Recordsom. Muzičar je novinarima rekao da je u avionu slučajno ostavio MP3 player koji je sadržavao velik broj novih pjesama (znane kao "Aphex Twin – neobjavljene pjesme") i da je ubrzao objavu albuma kako bi spriječio da album procuri na internet. James je iste godine objavio kratkotrajni EP, *2 Remixes By AFX*, koji sadrži remiksane pjesme 808 Statea i DJ Pierrea. Na njemu se usto nalazila i neimenovana treća pjesma koja se sastoji od SSTV-slike s visokofrekventnim zvukovima koja se prikladnim softverom (npr, MultiMode za Mac ili MMSSTV za Windows) mogla dekodirati u vidljivu sliku. James je 2002. nominiran za nagradu Brit za Najboljeg Britanca. Suprotstavljajući se takvom mišljenju, Rephlexov suosnivač, Grant Wilson-Claridge, u e-mail intervjuu 2007. izjavio je da e-mail The Tuss nije James, izjavljujući: "Čini se da su ljudi zainteresiraniji za nagađanja i slavne osobe nego za sadržaj, kvalitetu ili muziku. Pazite da ne propustite nešto vrlo dobro što nije baš slavno." Međutim, sve pjesme The Tussa uvrštene su u BMI-jev repertoar pod imenom "James Richard David" i dva The Tussova djela koriste se Yamahom GX1, vrlo rijetkim i skupim analognim sintisajzerom za koji se zna da je u Jamesovom vlasništvu.

Kad je *Syro* najavljen 2014, Bleep.com potvrdio je da je The Tuss drugi naziv za Aphex Twina. U intervjuu koji je prethodio *Syru* s holandskim časopisom *OOR*, James je konačno potvrdio da je bio zaposlen "snimajući dva EP-a kao The Tuss".

### *Syro* i SoundCloud (2010–2015) 
U intervjuu s britanskim časopisom *Another Man* u oktobru 2010, James je izjavio da je završio šest albuma (među kojima je bila i preuređena verzija neobjavljenog *Melodies from Marsa*, djela koji je prvobitno bio u pripremi tokom rada na albumu *Richard D. James Album*).

U junu 2011. Jamesa su intervjuirale španske novine *El País*. Kada su ga upitali o šest albuma, James je odgovorio: "Već je sastavljeno više od 10 ili 11, a i puno je pjesama siročad". Također je komentirao da će se novi album "ubrzo pojaviti" i da je razlog za to što je puno vremena prošlo od objave njegovog posljednjeg albuma bio taj što se razvodio od svoje supruge, no neki su obožavaoci pretpostavili da je takav komentar zapravo šala. U septembru 2011. James se pojavio kao Aphex Twin na koncertu u počast avangardnom poljskom kompozitoru Krzysztofu Pendereckom. Uz Radioheadovog gitarista Jonnyja Greenwooda James je izveo svoj remiks Pendereckove "Tužaljke za žrtve Hirošime", kao i svoju verziju "Polimorfije" na počasnom koncertu u Poljskoj. Sljedeći je mjesec Aphex Twin bio dio postave koja je nastupila na pariskom festivalu Pitchfork Music Festival.

thumb|Ulična umjetnost koja je reklamirala album *Syro* u New York Cityju.
U oktobru 2012. Jamesov "orkestar na daljinsko upravljanje" bio je zaslužan za trodijelnu izvedbu u Londonu u kojoj se našao i "Interactive Tuned Feedback Pendulum Array", izveden u počast "Pendulum Musica" Stevea Reicha, dodatno se nadovezavši na njega.

*Caustic Window*, album iz 1994 (prvobitno objavljen u testnoj verziju u nakladi od barem pet primjeraka koji su poslani µ-ziqu, Cylobu i suosnivaču Rephlexa, Grantu Wilson-Claridgeu),  objavljen je 16. juna 2014. u digitalnoj verziji za podupirače kickstarterske kampanje u kojoj se organizirala kupovina gramofonske ploče koju je prodavao anonimni prodavač na Discogsu. Kupovinu ploče i naknadnu ekstrakciju podataka s nje organizirao je We Are the Music Makers, internetski forum o elektroničkoj muzici. Skupno finansiranje odobrili su Rephlex Records i James te je svaki doprinosilac smio zadržati svoj digitalni primjerak albuma. Kad je kampanja završila, ploča je stavljena na aukciju na eBayu i kupio ju je Markus Persson, dizajner videoigre *Minecraft*.

Zeleni blimp s logotipom Aphex Twina i natpisom "2014" na jednoj svojoj strani preletio je iznad Londona 16. augusta 2014. O viđenju blimpa izvijestili su muzički časopisi *NME* i *Pitchfork*. Ubrzo nakon toga na Twitteru se pojavila fotografija koja je prikazivala nasprejani logotip Aphex Twina na pješačkoj stazi u blizini Radio City Music Halla u New York Cityju. Dva dana kasnije zvanični profil Aphex Twina na Twitteru podijelilo je link prema skrivenoj usluzi kojoj se moglo pristupiti upotrebom Tora, pregledača dubokog veba; na njoj su objavljeni naziv i spisak pjesama nadolazećeg albuma, *Syra*, koji je bio prvi studijski album Aphex Twina od *Drukqsa* iz 2001. godine.

Zvanično saopštenje za štampu podijelio je internetski muzički časopis *Pitchfork* 21. augusta 2014, objavljujući čitaocima naslovnicu albuma i detalje o njemu. Diskografska kuća Warp objavila je *Syro* 23. septembra 2014, a njegovu je naslovnicu, koja nalikuje na račun, stvorio studio Designers Republic. Ograničenu box set verziju albuma od 200 primjeraka objavio je Bleep. Zainteresirani kupci trebali su se prijaviti za lutriju kako bi se kvalificirali.

James je 23. januara 2015. objavio EP *Computer Controlled Acoustic Instruments pt2*.

U intervjuu o *Syru* u novembru 2014. James je izjavio da je napravio još jedan set pjesama pod imenom *Modular Trax*; sastojao se od 21 pjesme koje su bile objavljene na SoundCloudu – i intervju i pjesme kasnije su uklonjeni.

Od januara do novembra 2015. anonimni korisnik – služeći se imenima "user487363530", "user4873635301", "user48736353001" i naposljetku "user18081971" – na SoundCloudu je objavio 268 pjesama (kasnije uklanjajući pjesme "4 Red Calx" i "5 Girl Boy Dark Version"). Philip Sherburne izjavio je u *Pitchforku*: "... obilježja produkcije podsjećaju na određene trenutke u Jamesovom katalogu ... možete čuti iste mašine, iste procese i, iznad svega, iste ideje – ako ovo nije James, onda je muzičar koji mu je u svemu ravan, a kakve li su šanse da bi neko takav mogao ostati neotkriven sve ove godine?" Isti dan zvanični profil Aphex Twina na Twitteru podijelilo je link prema profilu korisnika "user48736353001" na SoundCloudu. U članku za *Guardian* Stuart Aitken izjavio je kako bi eksperimenti Aphex Twina na SoundCloudu i ostalim digitalnim medijima trebali ohrabriti muzičare da na sličan način istraže kreativne mogućnosti interneta. Otada su skoro sve pjesme na soundcloudskom računu user18081971 bile izbrisane.

### *Cheetah* i *Collapse* (2016–danas) 
Aphex Twin je 5. juna 2016. objavio plakat kojim je najavio svoj nadolazeći EP *Cheetah*. EP sadrži neke pjesme koje su bile na Richardovom SoundCloudu. EP je objavljen 8. jula. Za pjesmu "CIRKLON3 [ Колхозная mix ]" objavljen je i muzički spot koji je režirao Ryan Wyer, tada dvanaestogodišnji obožavalac Aphex Twina iz Rusha (Irska). Wyer je neko vrijeme objavljivao videozapise o svom zanimanju za Aphex Twina te su na njih naišli James i Warp koji su ga zamolili da snimi zvanični spot. Bio je to prvi zvanični spot za pjesmu Aphex Twina u 17 godina.

James je 17. decembra 2016. nastupio na festivalu Day for Night u Houstonu (Teksas), pojavivši se u SAD-u po prvi put nakon osam godina. Bezimena dvanaestoinčna gramofonska ploča bila je prodavana isključivo na tom festivalu; sadrži dvije desetominutne pjesme koje su različite verzije istog materijala.

James je 3. juna 2017. nastupio na festivalu Field Day i objavio EP *London 03.06.17* u ograničenoj nakladi. Jamesov je nastup na internetu pratio NTS Radio i naknadno je objavljen na YouTubeu. Sljedeći dan, nakon Jamesovog nastupa na festivalu Forbidden Fruit u Kilmainhamu, Ryan Wyer je s svojim roditeljima došao na pozornicu kako bi pozdravio publiku. Wyer je objavio vlog u kojem je prikazao svoje iskustvo iza kulisa tokom Jamesovog nastupa.

Prodavnica albuma u Ypsilantiju, pod imenom Technical Equipment Supply (TECH.EQPT.SPLY), 19. juna 2017. objavila je jedinstveno djelo koje je sadržavalo dvije pjesme Aphex Twina koje su bile izbrisane na SoundCloudu.

Na zvaničnom sajtu Aphex Twina 5. juna 2017. pojavio se neobjašnjeni vremenski brojač. Dana 20. juna 2017. otkriveno je da je u pitanju bilo odbrojavanje do otvaranja nove internetske trgovine. Trgovina sadrži oko pola njegovih albuma, svaki s neobjavljenim bonus numerama od kojih su neke već bile prethodno objavljene na SoundCloudu. Trgovina sadrži i zvaničnu, produženu verziju albuma koji je bio objavljen tokom njegovog nastupa na Field Dayju, kao i album koji dokumentira njegov intervju s Tatsuyom Takashijem, bivšim inženjerom Korga. Na trgovinskom forumu James je izjavio da se trenutno bavi kompiliranjem ambijentalnih pjesama iz svog ranog muzičkog perioda kako bi ih objavio pod imenom "Selected Ambient Works 1.5" (to bi djelo samo djelimično bilo slično istoimenom spisku za reprodukciju koji je objavio 2015). Kompilacija bi trebala biti objavljena u digitalnoj i vinilnoj verziji.

Logotip Aphex Twina pojavio se 28. jula 2018. u podzemnoj željeznici na zidovima stanice Elephant and Castle u južnom Londonu, na zidu u središtu Torina i pokraj prodavnice albuma Amoeba Music na Sunset Boulevardu. Ove su iznenadne pojave logotipa potakle govorkanja o mogućoj objavi novog albuma. Dana 7. augusta 2018. potvrđeno je da će novi EP, *Collapse*, biti objavljen 14. septembra 2018. Naziv EP-a prvi je put objavljen 5. augusta u nejasnoj izjavi za štampu koja je bila napisana na lošem engleskom jeziku te je bila vizualno distorzirana istom trodimenzionalnom slikom koja je bila objavljena u Londonu, Torinu i Hollywoodu.

Muzički spot za EP *Collapse* prvobitno je trebao biti prikazan na Adult Swimu, ali je na posljetku otkazan jer je pao Hardingov test. Umjesto toga zvanični muzički spot za pjesmu "T69 Collapse" objavljen je na YouTubeu.

## Muzički stil 
U intervjuu s časopisom *Space Age Bachelor* koji se odvio u septembru 1997, James je izjavio da je komponirao ambijentalnu muziku već kao trinaestogodišnjak, imao "više od stotinu sati" neobjavljene muzike i da je izumio softver za kombiniranje muzike koji su činili algoritamski procesi koji automatski stvaraju ritam i melodiju. U istom je intervjuu tvrdio da je iskusio sinesteziju i uvrstio lucidne snove u svoje skladbe. U intervjuu sa Simonom Reynoldsom iz 1993. James je tvrdio da je namjeran nedostatak sna uticao na njegova djela. Prema riječima kuće: "Braindance je žanr koji obuhvata najbolje elemente svih žanrova, naprimjer tradicionalne, klasične, elektroničke, popularne, savremene, industrijalne i ambijentalne muzike, hip-hopa, electra, housea, techna, breakbeata, hardcorea, ragga, garagea, drum and bassa itd." U recenziji za Astrobotnijin album *Parts 1, 2 & 3* koji je objavio Rephlex, Pitchforkov je recenzent 2002. izjavio:

*The Guardian* je 2001. komentirao da su Jamesovi muzički preci Karlheinz Stockhausen, John Cage, Kraftwerk, Brian Eno i Derrick May. James je objavio *Music from the BBC Radiophonic Workshop*, kompilaciju muzike koju su snimili pioniri  BBC Radiophonic Workshopa (među kojima je bila i Delia Derbyshire), pokazujući tako i svoje druge uticaje. Iako je rekao "da baš i ne voli rock & roll", poštuje Led Zeppelin (kao izvor "odličnih ritmova")

Intelligent dance music (IDM) pojam je koji se spominje na glavnoj stranici E-Mail liste Intelligent Dance Musica (IDM) (napravljenoj u augustu 1993), opisujući muziku Aphex Twina i serije albuma Artificial Intelligence koju je objavio Warp Records. Serija sadrži Jamesove snimke pod pseudonimom Polygon Window i rane radove muzičara kao što su Autechre, Black Dog, projekt FUSE Richieja Hawtina i Speedy J. Pojam se proširio do Sjedinjenih Američkih Država i po internetskim forumima. James je o izrazu IDM u intervjuu iz 1997. izjavio:

## Imidž i pseudonimi 
Jamesovo lice, cereće ili iskrivljeno, tematika je naslovnica njegovih albuma, muzičkih spotova i pjesama. Prema njegovim riječima takav motiv je započeo kao odgovor producentima techno muzike koji su skrivali svoje identitete:

Naslovnica albuma *...I Care Because You Do* prikazuje sliku Jamesa, a naslovnica *Richard D. James Albuma* sadrži fotografiju njegova lica u krupnom planu. Njegovo lice umetnuto je na tijela drugih ljudi u muzičkim spotovima pjesama "Come to Daddy" i "Windowlicker". Pri kraju druge pjesme na singlu "Windowlicker" (poznatoj kao "Equation") nalazi se steganogram fotografije Jamesova lica koji se može otkriti spektrogramom. Druga je slika Jamesa i saradnika Toma Jenkinsona uvrštena (u SSTV-formatu) u tekst treće pjesme na albumu *2 Remixes by AFX*, "Bonus High Frequency Sounds". Za neka djela se koristio i vlastitom fotografijom te je tako i zaslužan za omot albuma *Selected Ambient Works Volume II*.

James je snimao albume pod imenima AFX, Blue Calx, Bradley Strider, The Universal Indicator, Brian Tregaskin, Caustic Window, The, Smojphace, GAK, Karen Tregaskin, Martin Tressider, PBoD (Phonic Boy on Dope), Polygon Window, Power-Pill, Q-Chastic, Dice Man, The Tuss i Soit-P.P. U intervjuu iz 1997. James je komentirao razlike između radova koji su bili objavljeni pod različitim imenima, govoreći da "nema neke velike teorije. To su samo stvari za koje osjećam da bi ih bilo dobro napraviti u određeno vrijeme i zaista ne znam zašto. Izaberem pjesme za određene stvari i samo to činim. Ne znam šta to znači".

## Uticaj i nasljeđe 
Njegova pjesma "#5" s albuma *Selected Ambient Works Volume II* iz 1994. bila je usporena i tako je nastala pjesma "City of Lost Angels". Ova verzija pjesme našla se u videoigri *Fallout 1* koju je 1997. objavio Interplay Entertainment. Pišući za *The Guardian* 2001, novinar Paul Lester opisao je Jamesa "najinventivnijom i najuticajnijom osobom u savremenoj elektroničkoj muzici".

Thom Yorke, frontmen grupe Radiohead, 2013. je izjavio da je Aphex Twin njegov najveći muzički uzor, govoreći: "Aphex mi je otvorio vrata u novi svijet u kojem nije bilo moje jebene električne gitare ... Mrzio sam svu muziku koja je tada okruživala Radiohead, bila je potpuno jebeno besmislena. Mrzio sam pomamu za Britpopom i ono što se događalo u Americi, ali Aphex je bio tako prekrasan, a skoro smo i vršnjaci." Iako je uticao na Radiohead, pogotovo na njegovom albumu *Kid A*, ne želi ići na turneju s njim: "Ne bih nastupao s njima jer mi se ne sviđaju." Godine 2005. Alarm Will Sound objavio je album *Acoustica: Alarm Will Sound Performs Aphex Twin*, koji se sastojao od akustičnih aranžmana Jamesovih elektroničkih pjesama.

Komorni orkestar London Sinfonietta izveo je prilagođene verzije pjesama Aphex Twina 2006. John Frusciante, bivši gitarist Red Hot Chili Peppersa, izjavio je da je Aphex Twin "najbolja stvar nakon rezanog kruha", a njegova djela *Outsides* i *PBX Funicular Intaglio Zone* prikazuju Jamesov uticaj.

Minimalistički kompozitor Steve Reich, čiju je pjesmu "Pendulum Music" James remiksao, hvalio je Jamesa i njegov rad.

James je 2011. premijerno izveo nove pjesme s Radioheadovim gitaristom i kompozitorom Jonnyjem Greenwoodom u saradnji s poljskim kompozitorom Krzysztofom Pendereckim. Animator David Firth u većinu svojih radova stavlja Jamesovu muziku.

Časopis *FACT Magazine* 2012. je u svom spisku najboljih sto albuma iz 1990-ih postavio *Selected Ambient Works 85-92* na prvo mjesto.

U junu 2014. Answer Code Request (Patrick Gräser) u paragrafu "Uticaji" na sajtu *Ransom Note* komentirao je da je James "producent koji ga uvijek inspirira". Gräser se okoristio pjesmom "Analogue Bubblebath 1" kako bi oprimjerio Jamesov uticaj: "Pretpostavljam da ga njegova opsjednutost vlastitom muzikom čini tako briljantnim."

Wes Borland, gitarist grupe Limp Bizkit, u junu 2014. izjavio je da bi, kad bi trebao izabrati jednu pjesmu koju bi trebao slušati do kraja života, izabrao "Cliffs" ili možda "Rhubarb" sa *Selected Ambient Works II*.

Skrillex je u decembru 2015. spomenuo da "je neke od njegovih omiljenih pjesma stvorio Aphex Twin".

## Privatni život 
James je sebe u intervjuu s *Guardianom* opisao ovako: "Ja sam samo jedan iritantan, lažljiv, crvenokos dječak iz Cornwalla kojeg je trebalo zatvoriti u neku instituciju za preodgajanje mladih. Samo sam uspio pobjeći i pridobiti ljude muzikom." Od 2014. živi u Škotskoj sa svoja dva sina – iz svog prvog braka – i svojom drugom suprugom, ruskom studenticom umjetnosti.

## Izabrana diskografija 
;Studijski albumi kao Aphex Twin
* *Selected Ambient Works 85–92* (1992)
* *Selected Ambient Works Volume II* (1994)
* *...I Care Because You Do* (1995)
* *Richard D. James Album* (1996)
* *Drukqs* (2001)
* *Syro* (2014)

## Reference 
## Vanjski linkovi 
* Aphex Twin na sajtu Warp Recordsa
* Aphex Twin na *Curlieju*
* Diskografija na *Discogsu*
* Profili na Soundcloudu: Aphex Twin, user48736353001, user18081971

Kategorija:Aphex Twin
Kategorija:Rođeni 1971.
Kategorija:Živi ljudi
Kategorija:Britanski muzičari
Kategorija:Britanski elektronički muzičari
Kategorija:Britanski muzički producenti
Kategorija:DJ-evi